Kabaka ng'ayogera eri Abaami b'amasaza ga Buganda nabakubiriza okubeerako Pulojekiti ez'enjawulo mu masaza gaabwe ago ate n'okuwa Abavubuka obuvunanyizibwa mu masaza ago.
Bino biri mu bubaka bwe obw’amazaalibwa ga Yesu nga obwafulumiziddwa ku Lwomukaaga December 23, 2017 nayongera okukubiriza abantu be okusomesa abaana, okubeera abayonjo, ab’empisa era abantu balamu nga bewala emizze ng’obuli bw’enguzi n’obulyake, okussinganamu ekitiibwa n’okukomya okutyoboola eddembe ly’Obuntu.
“Tukyalina okusoomozebwa ku mbeera y’Olubiri lw’e Mmengo. Ensonga eno ejja kukwatibwaako n’amaanyi wamu n’obwegendereza omwaka ogujja. Amasiro g’e Kasubi nago tusuubidde nti ganaggwa mu kiseera ekitali kyewala,” Kabaka bweyagambye mu bubaka bwe.
Ekiwandiiko kino ekyafulumiziddwa Munnamawulire we, Sam Dick Kasolo, Kabaka yayongedde nalagira buli kitongole ky’Obwakabaka okutuukiriza ebikisuubirwamu nga buli muwereeza akola n’amaanyi ge gonna okulaba ng’eggwanika liyingiza ensimbi ezinayamba okutuukiriza enkulakulana gyebagenderera saako n’okusikkiriza Bamusigansimbi okubegattako okutumbula ebyenfuna.
“Nga mwenna bwemumanyi, omwaka guno tusimbye essira ku kukalattira abasajja n’abalenzi okuba abasaale mu kulwanyisa akawuka n’obulwadde bwa siriimu. Engabo tujja kwongera okugirumisa amannyo okutuusa nga Mukenenya akenderedde ddala, sinakindi, ng’alinyiddwa ku nfeete. Twandyagadde muwulirizze ebyo byetubagamba,” Kabaka bwe yayongedde okukuutira abantu be ku nsonga y’obulamu eno.
Yagasseeko nti:
“ Olukiiko lwa Buganda olukulu nga lukolaganira wamu n’Akakiiko akafuzi, luyisizza ebiteeso bingi n’okubangawo enkola ennungamu enegobererwa Obwakabaka mu mirimu emitongole. Tuwagira era twagala enkola eyo egobererwe.”
Kabaka yasasidde abantu be bonna abafunye ebizibu ebitali byangeri zino naddala abo abafiriddwa era naalagira abantu be abalina obusoboozi okufubanga okuwandiika ebitabo ebikwata ku byebayiseemu, bisobole okweyambisibwa ab’emirembe egiriddirira.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn